text: Føl spist: Det var ikke en ulv
  13 juni 2015 kl. 05.14
  DNA-prøver viser, det ikke var en ulv, der spiste et nyfødt føl i maj.
  Det vakte stor opstand i den tyske delstat Niedersachsen i maj, da en hesteopdrætter fandt rygsøjlen og hovedet fra et nyfødt føl på sin mark. Føllet var blevet spist, og hurtigt blev en ulv udråbt til at være synderen.
  Men nu viser DNA-prøver, at det ikke var en ulv, der spiste føllet. Det oplyser den tyske naturstyrelse NLWKN til ejeren. Det skriver avisen Hannoversche Allgemeine.
  En lokal ulvekonsulent gættede i maj på, at føllet var dræbt og ædt af en ulv. Men nu siger den tyske naturstyrelse, at det er langt mere sandsynligt, at føllet var dødfødt og er spist af et andet dyr.
  Det tyske jægerforbund kender ikke til nogen tilfælde, hvor en ulv har nedlagt og spist en hest eller et føl.
  